До точката на Грифитс и нататък: маршрут за изследователи
Докладът представя динамична разработка по геометрия, предназначена  за работа с ученици от 9. и 10. клас с интерес към математиката. 
Целта на разработката е не само да представи и онагледи геометричните факти, но да въвлече учениците в процеса на едно изследване, както и да ги мотивира да формулират собствени хипотези и да потърсят доказателства за тях. 
Маршрутът на предложеното геометрично пътешествие се определя от три факта.  Тръгва се от правите на Симсън на две диаметрално противоположни точки от описаната окръжност на даден триъгълник, които се пресичат върху окръжността на деветте точки. Следващата забележителност по пътя е точката на Грифитс: пресечна точка на описаните окръжности около педалните триъгълници на точките от фиксирана права през центъра на описаната окръжност на дадения триъгълник. В края на маршрута е твърдението, че четирите точки на Грифитс, определени от вписан четириъгълник и фиксирана права през центъра на описанaта окръжност, са колинеарни. Оттук, с помощта на динамичния софтуер, се виждат възможни пътища за по-нататъшно изследване.
Работният лист е разработен с GeoGebra.
